tartuNLP/wikipedia-smugri-20251201 huggingface dataset:
Lövö (Hiittinen)

Lövö on saari Hiittisten saaristossa Kemiönsaaren kunnassa. Lövön pinta-ala on 313 hehtaaria ja saarella asuu vakituisesti yhdeksän ihmistä. Lisäksi saarella on paljon kesäasutusta. Lövön halki kulkee Dragsfjärdin ja Kasnäsin yhdistävä tie, minkä vuoksi Lövö on tärkeä läpikulkupaikka saariston asukkaille.
Lövö sijaitsee Hiittisten saariston pohjoisosassa. Saaren itäpuolella aukenee merenselkä Falkö fjärden. Lövöstä on siltayhteys naapurisaareen Kaxskälaan. Lövö on yhdistetty Kemiönsaareen Lövön salmen yli Söljeholmeniin kulkevalla Lövön sillalla, joka valmistui vuonna 2011. Aiemmin paikalla liikennöi Lövön lossi. Sillan myötä sadat saariston asukkaat pääsivät kulkemaan kätevämmin mantereelle.
Lövön itäosa on saareen kiinni kasvanut entinen saari Falkö. Saarten välistä salmea ei ole enää havaittavissa. Lövön keskiosassa on korkea kallioalue Kasberget. Osia saaresta on suojeltu ja liitetty osaksi Saaristomeren kansallispuistoa.
Rajamaan raskas lumo

Rajamaan raskas lumo on Marjatta Müllerin vuonna 2001 kirjoittama historiallisiin tosiseikkoihin pohjautuva romaani. Kirjan tapahtumat sijoittuvat Karjalankannakselle Suomen suuriruhtinaskunnan aikoihin, kertoen sadan vuoden ajanjaksolla kahden suvun, Kopan ja Takan yhteiselosta. Kopan ja Takan suvut perustuvat puolestaan kirjailijan oikeisiin sukujuuriin, Sakkolan ja Metsäpirtin alueilla vaikuttaneisiin Kuopan ja Hatakan sukuihin.
UDIK

UDIK eli Association for Social Research and Communications (), perustettu vuonna 2013, on Bosnian alueellinen kansalaisjärjestö, jonka toimistot sijaitsevat Sarajevossa ja Brčkossa. UDIK:n tavoitteena on kerätä faktoja, asiakirjoja ja dataa kansanmurhasta, sotarikoksista ja ihmisoikeusloukkauksista Bosnia ja Hertsegovinassa sekä entisessä Jugoslaviassa.
Ryhmän perustaja ja johtaja on Edvin Kanka Ćudić.
Sisu A2045

Sisu A2045 on suomalaisen Sisu Auton valmistama keskiraskas kaksiakselinen, nelivetoinen maastokuorma-auto. Se on suunniteltu korvaajaksi käytöstä poistuneelle vuosina 1970–1982 valmistetulle kevyelle Sisu A-45 -maastokuorma-autolle. Auton ohjaamossa on paikat kuljettajan lisäksi kahdelle matkustajalle, ja ohjaamon ulkopuolella kuormatilassa voidaan lisättävien henkilökuljetusmoduulien avulla kuljettaa 12 henkilöä. Ohjaamo voidaan varustaa Nato-standardin STANAG 4569 mukaisella ballistisella suojauksella. Auton voimanlähteenä toimii Itävallassa valmistettu Euro 5 -päästömääräykset täyttävä 6-sylinterinen MAN DO836 LFL50 -turbodieselmoottori. Kuorma-autoa on valmistettu sekä automaatti- että manuaalivaihteisena, mutta Puolustusvoimille tilatut ajoneuvot ovat enimmäkseen automaattivaihteisia.
Port (Sveitsi)

Port on kunta Luoteis-Sveitsissä Bernin kantonissa. Siellä on vajaat 4 000 asukasta. 
Sijainti.
Port sijaitsee Bieljärven pohjoispäässä Thiellejoen ja Nidau–Büren-kanavan varrella Juravuoriston kaakkoispuolella. Port muodostaa yhtenäisen taajama-alueen naapurikuntiensa Nidaun ja Biel/Biennen kanssa.
Historiaa.
Portin seudulla on ollut asutusta jo neoliittisella kivikaudella noin 3500 eaa., mistä on todisteena Nidau–Büren-kanavan kaivuutöissä ja sen jälkeisissä kaivauksissa löydetyt esineet ja rakennelmat. Myöhäisroomalaisella ajalla Port oli satama Thiellejoen varrella, mistä juontaa paikan nimi.. 
Liikenne.
Moottoritie A5 Neuchâtelista Solothurniin kulkee Portin pohjoispuolitse. Läheisestä Biel/Biennestä on rautatie viiteen suuntaan.
Aasianleppälinnut

Aasianleppälinnut ("Adelura") on sieppojen heimoon kuuluva lintusuku. Charles Lucien Bonaparte kuvasi suvun vuonna 1854. Lajit katsotaan joskus kuuluvaksi leppälintujen ("Phoenicurus") sukuun.
Lajit.
Sukuun kuuluu neljä lajia:
Pentatriakontaani

Pentatriakontaani eli n-pentatriakontaani (C35H72) on 35-hiilinen suoraketjuinen alkaani, jossa kaikki hiilet ovat sitoutuneet toisiinsa yksinkertaisella sidoksella. Se on huoneenlämmössä (20 °C) olomuodoltaan kiinteää ainetta. Pentatriakontaanin rakennekaava on CH3(CH2)33CH3, moolimassa 492,961 g/mol, sulamispiste 75 °C ja CAS-numero 630-07-9. Pentatriakontaani ei liukene käytännössä veteen.
Yhdistettä esiintyy kasveissa sekä semiokemikaalina eliöiden viestinnässä.
Laukkoski

Laukkoski on yli 400 asukkaan kylä Pornaisissa, ja se on sekä kunnan eteläisin että myös pinta-alaltaan suurin kylä. Se sijaitsee kunnan keskustaajamasta Kirveskoskelta etelään, aivan Kotojärven vieressä. Kylän vierestä kulkee Porvooseen johtava yhdystie 1492. Laukkosken kylä on toiminut näyttelijöiden ja kirjailijoiden asuin- tai kesänviettopaikkana, mainittaviin lukeutuen kirjailija Mika Waltari, jonka tiedetään kirjoittaneen suurimman osan tuotannostaan kylässä sijainneessa huvilassaan. Hänen kunniakseen kylään perustettiin vuonna 2014 Mika Waltarin koulu.
Laukkosken kumpuileva kylämaisema on ollut monen suomalaisen elokuvan kuvauspaikkana. Niitä ovat "Taistelu Heikkilän talosta" (1936), "Akaton mies" (1983), "Akallinen mies" (1986) ja "Kun Hunttalan Matti Suomen osti" (1984).
Garnet Bailey

Garnet Edward Bailey (13. kesäkuuta 1948 Lloydminster, Kanada – 11. syyskuuta 2001 New York, Yhdysvallat) oli kanadalainen jääkiekkoilija ja valmentaja. 
Ura.
Bailey voitti juniorivuosinaan WCHL:n Memorial Cup-palkinnon vuonna 1966 Edmonton Oil Kingsin paidassa. Pelaajaurallaan Bailey voitti kaksi kertaa Stanley Cupin. Myöhemmin toimiessaan Edmonton Oilersin kykyjenetsijänä hän saavutti Stanley Cupin vielä viisi kertaa.
Kuolema.
Bailey sai surmansa syyskuun 11. päivän iskuissa. Hän oli mukana United Airlinesin lennolla 175, joka törmäsi World Trade Centerin etelätorniin.
NovaLogic

NovaLogic oli vuonna perustettu yhdysvaltalainen pelitalo. Yrityksen perusti John A. Garcia, joka toimi myös sen johtajana.
Omien pelien lisäksi yhtiö teki pelejä myös Broderbundille ja Electronic Artsille.
Vuonna 2016 THQ Nordic osti oikeudet NovaLogicin peleihin.
Yritykselle on myönnetty patentti numero 6,020,893 vuonna 2000 Voxel Space 2 -pelimoottorissa käytetylle tekniikalle maastosimulaatioon. Pelimoottori on ollut käytössä muun muassa yrityksen "Comanche"-pelisarjassa.
Vuonna 2012 yhtiö haastoi Activisionin oikeuteen "Delta Force" -pelin nimen ja logon käytöstä "" -pelissä.
Pelit.
Yrityksen tunnettuja pelejä ovat muun muassa "Delta Force" -sarja. Useat yrityksen pelit käyttivät vokseligrafiikkaa polygonien sijaan.
Tetratriakontaani

Tetratriakontaani eli n-tetratriakontaani (C34H70) on 34-hiilinen suoraketjuinen alkaani, jossa kaikki hiilet ovat sitoutuneet toisiinsa yksinkertaisella sidoksella. Se on huoneenlämmössä (20 °C) olomuodoltaan kiinteää ainetta. Tetratriakontaanin rakennekaava on CH3(CH2)32CH3, moolimassa 478,934 g/mol, sulamispiste 73 °C, kiehumispiste 483 °C ja CAS-numero 14167-59-0. 
Yhdistettä esiintyy kasveissa sekä semiokemikaalina eliöiden viestinnässä.
Yhdystie 1311

Yhdystie 1311 on yhdystie Nurmijärven ja Tuusulan kunnassa. Tie kulkee Nurmijärvellä valtatie 25:stä alkaen Rajamäen ja Kirkonkylän halki, ylittäen Hämeenlinnanväylän ja Tuusulan puolelle mentäessä Siippoon kylän halki aina Kurinmäkeen asti, jossa tie risteytyy Nummitien ja Rusutjärventien kohdalla. Rajamäen ja Kirkonkylän välillä yhdystie tunnetaan Rajamäentienä, Kirkonkylän keskustasta moottoritielle asti Helsingintienä ja väylän yli mentäessä loppumatkan ajan Siippoontienä.
Mere (yritys)

Mere on venäläisomisteinen kauppaketju, joka on avannut elintarvikkeita myyviä halpamyymälöitä Saksaan. Sen kilpailijoita ovat Aldi ja Lidl. Sen perustaja Torgservis on perustettu Krasno­jarskissa vuonna 2009. Torgservisillä on arvioiden mukaan 700 myymälää Aasiassa ja Itä-Euroopassa. Ensimmäinen EU-alueen myymälä perustettiin Romaniaan.
Roberto M. Levingston

Roberto Marcelo Levingston Laborda (10. tammikuuta 1920 – 17. kesäkuuta 2015) oli argentiinalainen kenraali ja poliitikko. Hän toimi maansa presidenttinä vuodesta 1970 vuoteen 1971. Kun sotilasjuntta syrjäytti Juan Carlos Onganían kesäkuussa 1970, se kutsui Washingtonissa komennuksella olleen Levingstonin presidentiksi. Hänkään ei saanut inflaatiota kuriin. Terroristiset iskut kiihtyivät, ja Levingston joutui vuorostaan kenraali Alejandro Agustín Lanussen syrjäyttämäksi.
Alejandro A. Lanusse

Alejandro Agustín Lanusse (1918–1996) oli argentiinalainen kenraali ja poliitikko. Hän toimi maansa presidenttinä vuodesta 1971 vuoteen 1973. Kun kenraali Roberto M. Levingston ei saanut inflaatiota kuriin, ja terroristiset iskut kiihtyivät, Lanusse nousi presidentiksi ja lupasi järjestää demokraattiset vaalit vuonna 1973.
Delta Force (pelisarja)

Delta Force on NovaLogicin kehittämä taktisten ammuntapelien sarja, jonka ensimmäinen osa julkaistiin vuonna 1998.
Sarja on saanut nimensä yhdysvaltalaisten Delta Force -joukkojen mukaan.
Lavoie

Lavoie tai LaVoie on muun muassa seuraavien henkilöiden sukunimi:
Cinco de Mayo

 
Cinco de Mayo () on osissa Meksikoa ja Yhdysvalloissa 5. toukokuuta vietettävä juhlapäivä, joka juontaa juurensa 5. toukokuuta 1862 ranskalaisia vastaan käytyyn Pueblan taisteluun. Alun perin juhlapäivää vietettiin Pueblan osavaltion seudulla, ei niinkään muualla Meksikossa. 1900-luvun jälkipuoliskolla siitä tuli kuitenkin erityisen suosittu Yhdysvaltojen meksikolaistaustaisen väestönosan keskuudessa, ja sen suosion alku on liitetty meksikolaisten olutmerkkien, kuten Modelon Coronan, mainoskampanjoihin. 
Tausta.
Meksikon liberaalit olivat voittaneet vuosina 1858–1860 käydyn niin sanotun kolmen vuoden sodan, ja kesäkuussa 1861 maan presidentiksi oli noussut Jesús Gonzáles Ortega. Sodan jäljiltä valtion kassa oli kuitenkin tyhjentynyt. Heinäkuussa 1861 maa joutuikin ilmoittamaan valtionvelan maksujen lykkäämisestä. Ilmoitus suututti sotaa rahoittaneet ulkomaat, ja lokakuussa 1861 Englanti, Ranska ja Espanja sopivat joukkojensa lähettämisestä Meksikoon maan hallituksen painostamiseksi. Englantilaiset ja espanjalaiset olivat vetäytyneet huhtikuuhun 1862 mennessä, mutta Napoleon III:n Ranskan joukot olivat vielä jääneet maahan. Ranskalaiset pyrkivät asettamaan maahan monarkian arkkiherttua Maksimilianin alaisuudessa. Ulkovaltojen miehittämästä Veracruzin satamakaupungista käsin ranskalaisjoukot alkoivat edetä sisämaahan päin odottaen kohtaavansa vain pienimuotoista vastarintaa. 5. toukokuuta 1862 kenraali Ignacio Zaragozan johtamat meksikolaiset voittivat kuitenkin ranskalaiset Pueblassa hieman maan pääkaupunki Méxicosta kaakkoon. Taistelun voitto ei päättänyt varsinaista sotaa, vaan ranskalaiset ajettiin maasta vasta viisi vuotta myöhemmin. Taistelusta tuli kuitenkin meksikolaisen vastarinnan symboli.
Juhlinta nykyisin.
Cinco de Mayo eli suom. "5. toukokuuta" oli sittemmin taistelun mukaan juhlittu merkkipäivä Pueblan osavaltion seudulla. Itse Pueblan kaupunki sai uuden nimen Puebla de Zaragoza meksikolaisia komentaneen kenraalin mukaan. Juhlapäivänä seudulla järjestetään esimerkiksi paraateja ja taistelun lavastuksia. Päivää ei kuitenkaan pitkään aikaan juurikaan juhlittu Pueblan osavaltion ulkopuolella muualla Meksikossa. Päivä tuli kuitenkin sittemmin erityisen tunnetuksi Yhdysvalloihin siirtyneiden meksikolaisten maahanmuuttajien keskuudessa. Vuonna 1989 meksikolaiset Yhdysvaltoihin viedyt olutmerkit, kuten Modelon Corona, alkoivat käyttää päivää markkinoinnissaan. Päivän nykyinen juhlinta Yhdysvalloissa liittyy edelleen kiinteästi meksikolaiseen olueen, jonka kulutus kasvaa 5. toukokuuta huomattavasti. Suosion ohella päivä on saanut osakseen jonkin verran kritiikkiä esimerkiksi stereotyyppien levittämisestä ja suuresta alkoholin kulutuksesta.
Cinco de Mayo sekoitetaan joskus Meksikon itsenäisyyspäivään, jota vietetään 16. syyskuuta.
Nidau

Nidau on kunta ja vanha tiheästi asuttu kaupunki Luoteis-Sveitsissä Bernin kantonissa. Siellä on vajaat 7 000 asukasta. 
Sijainti.
Nidau sijaitsee Bieljärven pohjoispäässä Thiellejoen ja Nidau–Büren-kanavan varrella Biel/Biennen eteläpuolella. Nidau muodostaa yhtenäisen taajama-alueen naapurikuntiensa Portin ja Biel/Biennen kanssa.
Historiaa.
Nidausta on löydetty jäännöksiä neoliittisen kivikauden ja pronssikauden asutuksesta. Nidau on vanha markkinapaikka, ja sillä on ollut kaupunkioikeudet 1300-luvulta alkaen.. 
Liikenne.
Moottoritie A5 Neuchâtelista Solothurniin kulkee Nidaun pohjoispuolitse.
Aare Seeland mobilin rautatie Bieljärven itäpuolitse Bielistä Insiin kulkee Nidaun poikki; kunnan alueella on Nidaun ja Beundenin asemat. Kesäkaudella, toukokuulta lokakuulle, Biel–Nidau–Port–Solothurn-reittiä kulkee risteilylaivoja.
Beauregardin piirikunta

Beauregardin piirikunta (, ) on Yhdysvaltojen Louisianan osavaltiossa sijaitseva piirikunta. Sen väkiluku oli 36 928 vuonna 2017 ja sen pinta-ala on 3 020 neliökilometriä. Piirikunnan hallintokeskus DeRidder on myös sen suurin kaupunki.
Piirikunta on saanut nimensä Konfederaation kenraali P. G. T. Beauregardilta.
Asukkaat.
Piirikunnan asukkaista 79,8 prosenttia on valkoisia, 13 prosenttia mustia ja 3,57 prosenttia latinalaisamerikkalaisia. 4,13 prosenttia puhuu muita kieliä kuin englantia. 98,5 prosenttia asukkaista on Yhdysvaltain kansalaisia. Piirikunnan väestön keski-ikä on 37,4 vuotta.
Zala Kralj &amp; Gašper Šantl

Zala Kralj &amp; Gašper Šantl on vuonna 2018 perustettu slovenialainen duo, jonka muodostavat Zala Kralj ja Gašper Šantl. Duo edusti Sloveniaa kappaleella "Sebi" vuoden 2019 Eurovision laulukilpailussa Tel Avivissa. Duo sai ensimmäisessä semifinaalissa 167 pistettä sijoittuen kuudenneksi ja pääsi finaaliin. Finaalissa pisteitä tuli 106 lopullisen sijoituksen ollessa 15.
Aluksi Kralj oli vieraileva laulaja Šantlin kirjoittamilla ja tuottamilla kappaleilla, mutta vuonna 2018 he päättivät yhdistyä duoksi. Vuoden 2018 aikana duo julkaisi singlet "Valovi", "Baloni" ja "S teboi", ja vuoden 2019 helmikuussa duo julkaisi ensimmäisen EP-levynsä "Štiri". Kesäkuussa 2019 duolta tuli single "Come to me" joka on duon ensimmäinen englanninkielinen julkaisu. Myöhemmin lokakuussa duolta julkaistiin myös single "signals". Helmikuussa 2020 Duo julkaisi ensimmäisen albuminsa. Albumi on jaettu kahteen osaan. Ensimmäinen koostuu slovenialaisista kappaleista valovi, baloni, s teboi, sebi sekä coverista novo sonce. Toinen osa koostuu englanniksi laulettavista biiseistä come to me, signals, me&amp;my boi, box sekä coverista hazey.
Harrisonin piirikunta (Mississippi)

Harrisonin piirikunta () on Yhdysvaltojen Mississippiin osavaltiossa sijaitseva piirikunta. Sen väkiluku oli 36 928 vuonna 2017 ja sen pinta-ala on 2 528 neliökilometriä. Biloxi ja Gulfport ovat piirikunnan hallintokeskukset.
Piirikunta on saanut nimensä Yhdysvaltain presidentti William Henry Harrisonilta.
Väestö.
Piirikunnan asukkaista 64,9 prosenttia on valkoisia, 23,6 prosenttia mustia ja 5,32 prosenttia latinalaisamerikkalaisia. 6,88 prosenttia puhuu myös muita kieliä kuin englantia. 97,7 prosenttia asukkaista on Yhdysvaltain kansalaisia. Piirikunnan väestön keski-ikä on 35,7 vuotta.
Sebi (kappale)

Sebi on Zala Kralj &amp; Gašper Šantlin esittämä kappale, jolla he edustivat Sloveniaa vuoden 2019 Eurovision laulukilpailussa.
Kappale kilpaili Euroviisujen finaalissa, jossa se sai 105 pistettä ja saavutti sijan 15.
Espoon kaupungintalo

Espoon kaupungintalo oli vuonna 1971 valmistunut ja vuonna 2022 purettu julkinen rakennus Espoon keskuksessa.
Historia.
Espoon keskuksen suunnittelu käynnistyi vuonna 1966 julistetusta kansainvälisestä arkkitehtuurikilpailusta. Sen voitti puolalainen arkkitehtiryhmä, jonka ehdotusta kehitettiin edelleen vuosina 1967–1972. Kauppalantaloksi alun perin tarkoitettu toimistotalo oli ensimmäinen rakennus suuressa Espoon keskus -hankkeessa Muuralan kupeessa. Sen rakennuspaikaksi valittiin Lagstadin koululta kohti rautatietä viettävä mäki niin, että rakennuksen pääty tuli kohti rautatietä. Suunnittelijaksi valittiin arkkitehtitoimisto Castrén–Jauhiainen–Nuuttila. Taloon rakennettiin osittain neljä ja osittain viisi kerrosta sekä lisäksi kaksi niin sanottua terassikerrosta. Kaupungintalon pohjoispuolelle nousi vuonna 1979 saman arkkitehtitoimiston suunnittelema valtuustotalo.
Lähes tuhannen kaupungin työntekijän käyttämä rakennus tyhjennettiin sisäilmaongelmien ja vesivuotojen takia elokuussa 2008. Kahta vuotta myöhemmin valtuusto päätti äänin 42–24, että taloa ei peruskorjata vaan se puretaan. Valitusten takia päätöstä ei pantu täytäntöön. Muun muassa ely-keskus vaati valituksessaan kaupungintalon suojelemista asemakaavassa. Marraskuussa 2014 valtuusto päätti, että kaupungintalon tontin käytöstä tuodaan sen käsittelyyn eri vaihtoehdot js laskelmat niiden rakennus- ja käyttökustannuksista. Tammikuussa 2018 valtuusto päätti kolmen pöydällejättöpäätöksen jälkeen, että pitkään tyhjillään ollut talo puretaan. Tästäkin päätöksestä valitettiin, mutta elokuussa 2022 talon rungon purku pääsi alkamaan. Viereinen Virastotalo 1 purettiin vuonna 2013 ja Virastotalo 2 vuonna 2021.. 
Espoolaistentalo.
Virastotalo 2:n tontille suunnitellaan uutta Espoolaistentaloa. Siinä yhdistyisivät kaupungin hallinnolliset tilat, monipuoliset palvelut, kulttuuri- ja liiketilat sekä päätöksentekoa ja asukasyhteistyötä palvelevat tilat. Talon rakentaminen alkaa vuonna 2026, ja tavoitteena on ottaa se käyttöön vuoden 2028 aikana. Rakennuksen pää- ja arkkitehtuurisuunnittelusta vastaavat Lundén Architecture Company ja arkkitehtitoimisto Cobe ja sen rakennesuunnittelusta A-Insinöörit.
Bopa

Bopa on kylä Beninin lounaisosassa, Monon departementin ja piirikunnan samanniminen prefektuuri. 
Maantiede.
Piirikunta rajautuu pohjoisessa Dogbon ja Lalon piirikuntiin, etelässä Comèen ja Houéyogbéen, idässä Couffo-jokeen ja Ahémé-järveen sekäAlladan ja Kpomassèn piirikuntiin, ja lännessäLokossan ja Houéyogbén piirikuntiin. 
Bopan piirikunnan pinta-ala on 365 km2, joka on 22,74 prosenttia Monon departementin alueesta. Siinä on seitsemän (7) arrondissementtia, joissa on 60 paikkakuntaa: Agbodji (7 kylää) - Badazouin (9 kylää) - Bopa (13 kaupunkialuetta) - Gbakpodji (6 kylää) - Lobogo (11 kylää) - Possotomè (7 kylää) ja Yègodoé (7 kylää). Piirikunnan pääkaupunki on Bopa. 
Väestö.
Vuoden 2013 väestönlaskennassa piirikunnassa oli 96 281 asukasta. 
Historia.
Bopan nimi juontuu vanhasta naisesta, joka oli muinoin seudun ainoa myyjä "Agbo" (Bouc). 
Talous.
Bopan piirikunnan talous on jakautunut viralliseen ja epäviralliseen. Virallinen talous koostuu SONACOP-tuotteiden varastoista, sementtivarastoista, kivennäisveden pullotusyksiköstä, sahasta, leipomosta, kylmähuoneesta, lääkevarastoista, Ahémén kylähotellista ja hostelleista. Epävirallinen talous vaikuttaa suurimmassa osassa väestöä, se kattaa valmistettujen tuotteiden, kuten bensiinin, moottorien varaosien, ateriapalveluiden ja virvokkeiden, käsityön, moottoripyörätaksen ja autojen kuljetukset, myllyt ja pienet kaupat. Epävirallisella sektorilla on enemmän toimijoita kuin virallisella, mikä vaikuttaa kunnan talousarvioon, koska epävirallisen talouden toimijat eivät maksa veroja ja niitä on vaikea valvoa. Virallisella taloussktorilla vallitsee epäreilu kilpailu, joka ei edistä kannattavuutta. Maaseutuväestön tuotanto on tavallisesti taloudellisti vähäistä. Maatalousvälineet ovat alkeellisia tai vanhentuneita. Niiden tehottomuutta lisäävät vanhentuneet maataloustuotannon menetelmät. Maatalouden, karjan, kalastuksen, polttopuun ja hiilen tuotanto kaipaa jalostamista.
Lahnuksen yhteiskoulu

Lahnuksen yhteiskoulu oli Espoon Lahnuksessa vuosina 1966–1977 toiminut yksityinen oppikoulu. Sen ylläpitäjänä oli ensin Espoon kauppala ja vuodesta 1972 Espoon kaupunki. 
Koulu toimi ensimmäisen lukuvuoden kesäsiirtolana käytetyllä Luukin alueella sijainneessa vanhassa kansakoulurakennuksessa, kunnes se sai 1967 oman koulutalon Lahnukseen Vihdintien ja Vanha(n)kyläntien risteykseen. Ensimmäisenä lukuvuonna oppilaita oli 57 ja opettajia yhdeksän, kun neljä vuotta myöhemmin oppilaita oli jo 304 ja opettajia 19. Koulua laajennettiin 1968 ja 1972. Espoon siirtyessä peruskoulujärjestelmään 1977 koulu lakkautettiin, ja sen toimintaa jatkoi keskikoulun osalta Pohjois-Espoon koulu ja lukion osalta Pohjois-Espoon lukio.
Lyhytikäisestä koulusta ehti valmistua ylioppilaita vain muutamana vuonna 1970-luvun keskivaiheilla, muiden muassa tuleva pääministeri Matti Vanhanen vuonna 1975.
Lahnuksen yhteiskoulun rehtorina toimi 1966–1970 Mauri Alasaari ja 1970–1977 Juhani Turjanmaa.
Huhtikuussa 1974 Lahnuksen yhteiskoulu onnistui saamaan esiintyjäksi Chilen sotilasvallankaappauksen myötä Eurooppaan asettuneen Inti-Illimani-yhtyeen, joka esiintyi Suomessa myös Vanhalla ylioppilastalolla. Keväällä 1975 kouluun perustettiin Suomen Etyk-isännyyden kunniaksi maan koulujen ensimmäinen rauhankomitea, jonka tehtävänä oli levittää tietämystä Etyk-prosessin päätöksistä ja vaikutuksista. Toimikuntaan kuului oppilaita, opettajia, vanhempia ja koulun hallintohenkilökuntaa.
Starflight

Starflight on Binary Systemsin kehittämä ja Electronic Artsin julkaisema avaruussimulaatio- ja roolipeli. Peli on julkaistu vuonna DOS:lle ja myöhemmin Amigalle, Atari ST:lle, Commodore 64:lle, Macintoshille ja Sega Mega Drivelle. Pelille on julkaistu seuraaja "".
Pelaaminen.
Peliä on kuvattu avaruusalukselle sijoitetuksi roolipeliksi. Pelaaja aloittaa valitsemalla miehistön aluksen varustuksen. Tutkimusmatkalla pelaajan on suoritettava kaivostoimintaa ja myytävä voitolla löydetyt esineet. Alusta voi kehittää ja miehistöä kouluttaa.
Vastaanotto.
CU Amiga -lehden arvostelussa pelin Amiga-versio on saanut arvosanaksi 75/100.
Computer + Video Games -lehden arvostelussa pelin Commodore 64 -versio on saanut arvosanaksi 84/100.
Mikrobitin Jouni Mannonen antoi pelin Commodore 64- ja Amiga-versioille 81 pistettä sadasta. Saman lehden Jukka Tapanimäki antoi Mega Drive -versiolle 80 pistettä sadasta.
Warhead

Warhead voi tarkoittaa jotain seuraavista:
European Film College

European Film College () on Tanskan Itä-Jyllannissa toimiva elokuva-alan oppilaitos. Vuonna 1993 toimintansa aloittanut pieni elokuvakoulu on organisatorisesti tanskalainen kansanopisto, joka järjestää yhden lukuvuoden mittaisia opintoja sekä lyhyempiä kesäkursseja elokuvanteon käytännön taidoissa: ohjaamisessa, käsikirjoittamisessa, elokuvauksessa, äänisuunnittelussa, näyttelijäntyössä, valaistuksessa, leikkauksessa, elokuvatuotannossa ja dokumenttielokuvan teossa. Koulu sijaitsee Ebeltoftissa noin 50 kilometriä itään Aarhusin kaupungista, ja siellä opiskelee kerrallaan runsaat sata opiskelijaa. Opetuskielenä on englanti. 
Koulurakennukset on suunnitellut suomalainen arkkitehtikaksikko Mikko Heikkinen ja Markku Komonen, ja he olivat työstään ehdolla Mies van der Rohe -arkkitehtuuripalkinnon saajiksi.
San Mateon piirikunta

San Mateon piirikunta () on Yhdysvaltojen Kalifornian osavaltiossa sijaitseva piirikunta. Sen väkiluku oli 771 410 vuonna 2017 ja sen pinta-ala on 1 930 neliökilometriä. Piirikunnan hallintokeskus on Redwood City. Suurin kaupunki on San Mateo.
Väestö.
Piirikunnan asukkaista 39,5 prosenttia on valkoisia, 27,8 prosenttia aasialaisia ja 24,8 prosenttia latinalaisamerikkalaisia. 46,5 prosenttia puhuu myös muita kieliä kuin englantia. 84,9 prosenttia asukkaista on Yhdysvaltain kansalaisia. Piirikunnan väestön keski-ikä on 39,5 vuotta.
Suomussalmen kotiseutumuseo

Suomussalmen kotiseutumuseo on perustettu vuonna 1967 ja se sijaitsee Kirkkoniemessä Kiantajärven rannalla. Museon päärakennus on Alanteen talo, joka on tuotu nykyiselle paikalleen Vuokin suunnasta Alanteenjärven rannasta. Talon vanhin osa on savupirtti, joka on rakennettu 1700-luvun lopussa. Rakennuksen kamarit valmistuivat 1800-luvun puolivälissä.
Suomussalmen kotiseutumuseon esineistö keskittyy 1800–1900-luvuille, mutta löytyypä Alanteen talon kamarista kivikautisiakin esineitä. Museoalue käsittää kaikkiaan noin kaksikymmentä rakennusta, jotka ovat peräisin eri puolilta pitäjää. Alueen läheisyydessä on myös vuonna 1795 valmistuneen ristikirkon rauniot. Kirkko paloi maan tasalle talvisodassa.
Jungfruholmen

Jungfruholmen on saari Kemiönsaaren kunnassa Varsinais-Suomessa. Saari sijaitsee Kemiönsaaren länsipuolella ja kuuluu Saaristomeren kansallispuistoon.
Jungfruholmen ja kolme muuta saarta ovat kasvaneet yhteen. Kokonaisuus Jungfruholmen-Högholmen-Skansholmen merkitään usein kartoissa pelkkänä Högholmenina. Jungfruholmen on kolmoissaaren pohjoisin osa. Saarella sijaitsee Saaristomeren suurin hiidenkirnu. Jungfruholmenin länsipuolella avautuu Gullkronanselkä. Etelässä sijaitsee pieni Lindholmen ja idässä Jungfrusund erottaa saaren Kemiönsaaren pääsaaresta.
Jungfruholmenin vieressä oleva salmi Jungfrusund on vanha merenkulkureitti. Sitä on luultavasti käytetty jo rautakaudella. Suojainen salmi on ollut myös hyvä levähdyspaikka laivoille. Keskiajalla Jungfruholmeniin ja salmen ympäristöön on rakennettu pieniä linnoitteita ja huoltorakennuksia. Salmi on käynyt myöhäiskeskiajalla liian matalaksi suurimmille laivoille, joten reitti siirtyi kulkemaan Jungfruholmenin länsipuolelta. Myöhemmin venäläiset linnoittivat salmea ja Jungfruholmenille rakennettiin ryssänuuneja, kommendantin talo ja tykkipatteri.
Cloud9

Cloud9 (puhekielessä C9) on vuonna 2013 perustettu pohjoisamerikkalainen elektronisen urheilun seura, jonka päämaja sijaitsee Santa Monicassa, Kaliforniassa. Seuran perustivat alun perin "League of Legendsiä" varten Jack ja Paullie Etienne. Cloud9:llä on ollut vuosien varrella toimintaa monissa peleissä, kuten "" (myöh. "Counter-Strike 2"), "Halo Infinite", "Hearthstone", "League of Legends", "Overwatch", "Super Smash Bros. Melee", "Teamfight Tactics" ja "Valorant".
Cloud9:n "Counter-Strike"-joukkue on voittanut merkittävimpänä yhden major-turnauksen, . "League of Legendsissä" Cloud9 on menestynyt paljon, ja se on yksi historian parhaimmista joukkueista.
Makli

Makli on noin kymmenen neliökilometrin laajuinen nekropoli Pakistanissa Thattan kaupungin lähellä. Se on ollut käytössä 1300-luvulta saakka, ja se on listattu Unescon maailmanperintöluetteloon.
Makli sijaitsee lähellä Indusjoen suiston kärkeä samannimisen kukkulajonon reunamilla. Nekropoli on aivan Thattan kaupungin lähellä. Sen pinta-ala on lähes kymmenen neliökilometriä, ja siellä on puolesta miljoonasta miljoonaan hautaa.
Ensimmäinen Makliin yhdistetty henkilö oli suufilaisuuden pyhimys Jamali, joka haudattiin sinne 1300-luvulla. Hän oli ensin perustanut alueelle suufilaisen kokoontumispaikan "khanqahin" ja toivoi tulevansa sinne myös haudatuksi. Kun Sindhin hallitsija Jam Tamachi kuuli Jamalin hauta-aikeista, hän päätti tehdä oman hautapaikkansa aivan Jamalin viereen. Maklista tuli huomattava nekropoli Samma-dynastian aikana, sillä heidän pääkaupunkinsa oli Thattan lähellä.
Pakistanilainen arkkitehtuurihistorioitsija Ihsan H. Nadiem on jakanut Maklin monumentit kolmeen ryhmään. Vanhin niistä on pohjoisryhmä, jonka merkittävin muistomerkki on vuosina 1461–1509 hallinneen Jam Nizamuddin II:n hauta. Rakennus on kuutionmuotoinen, ja se on jokaiselta sivultaan 11,4 metriä. Se on saanut ehkä inspiraationsa Mekan Kaabasta. Rakennuksen tukipilarit on taitavasti koristeltuja.
Uudemmat ryhmät sijaitsevat vanhimman ryhmän eteläpuolella. Keskimmäisen ryhmän huomattavin rakennus on vuosina 1554–1565 hallineen ’Isa Khan Tarkhan I:n hauta. Se poikkeaa selvästi aiemmista Samma-kauden muistomerkeistä. Se on suorakulmion muotoinen, ja sen keskellä olevaa tilaa reunustaa oma muuri ja mihrab. Rakennuksen sisäseinillä on tekstejä Koraanista. Eteläisimmässä ryhmässä on monia merkittäivä hautoja 1600-luvulta. Diwan Shurfa Khanin haudassa on selviä vaikutteita Keski-Aasiasta. Sultan Isa ibn Mirzan haudassa on puolestaan yhtäläisyyksiä Lahoren suurmogulihautoihin.
Makli valittiin vuonna 1981 Unescon maailmanperintöluetteloon, ja se on Sindhin alueen yhteiskunnalista ja poliittista perintöä. Monet haudoista on ränsistyneitä, ja niitä uhkaavat muun muassa tulvat ja vandalismi. Sindhin hallinto määräsi vuonna 2018 Makliin moottoriajoneuvokiellon. Samalla se kielsi myös alueen nykyisen hautakäytön.
Kauppakeskus Merituuli

Kauppakeskus Merituuli sijaitsee Espoon Suomenojalla Nöykkiön kaupunginosassa. Se perustettiin vuonna 1970 ja sitä laajennettiin 1998 ja 2014. Merituuli on erikoistunut vapaa-aikaan, rautakauppaan ja sisustukseen. Merituulessa on useita Keskon omistamia liikkeitä, kuten päivittäistavaramyymälä K-Supermarket ja rautakauppa K-Rauta, jotka käsittävät suuren osan kauppakeskuksen tiloista. Kaikkiaan liikkeitä on 11 (huhtikuu 2024).
Merituulen kauppakäytävä on pieni suhteessa kauppakeskuksen pinta-alaan. Liiketoiminnan erikoistumisen ja liikkeiden suuren koon johdosta Merituuli on niin sanottu retail park. Autojen pysäköintipaikat, joita on yli 500, on sijoitettu kauppakeskuksen etupihalle. Myös sähköautoille on latauspaikkoja.
Länsiväylän Finnoonsolmu sijaitsee Merituulen läheisyydessä. Kuitinmäentie ja Finnoontie puolestaan sijaitsevat Merituulen välittömässä läheisyydessä, ja niiltä kulkevat useat paikallisbussilinjat. Nimestään huolimatta Merituulentie ei nykyisin sijaitse kauppakeskuksen lähellä.
Bill Lee

William Byron Lee (s. 9. lokakuuta 1959 Franklin, Tennessee, Yhdysvallat) on yhdysvaltalainen liikemies ja poliitikko. Hän on toiminut tammikuusta 2019 alkaen Tennesseen 50. kuvernöörinä. Vuoden 2018 kuvernöörinvaaleissa hän kampanjoi businesspainotteisena republikaanina. Lee kasvoi pääosin Fernvalessa Tennesseessä ja opiskeli Auburnin yliopistossa Alabamassa. 
Lee aloitti kuvernöörinvaalikampanjansa huhtikuussa 2017. Hän kampanjoi sosiaalisena- ja taloudellisen konservatiivina. 6. marraskuuta 2018 järjestetyissä vaaleissa Lee voitti demokraattien Karl Deanin.
Yksityiselämä.
Lee asuu Fernvalessa Maria-vaimonsa kanssa. He menivät naimisiin 2008. Leen ensimmäinen vaimo Carol Ann kuoli vuonna 2000 ratsastusonnettomuudessa. Lee on myöhemmin kertonut että kuolema oli yksi hänen elämänsä pahimmista ajoista. Tapahtuman jälkeen Lee lyhensi työaikaansa, jotta hän voisi keskittyä neljän lapsensa kasvatukseen.
Sotkamon Makasiinimuseo

Sotkamon kruununmakasiini ja pitäjänmakasiini muodostavat yhdessä Sotkamon kotiseutumuseon. Kruununmakasiini on kunnostettu varsinaiseksi näyttelytilaksi, joka käsittää noin 1000 esinettä menneiltä vuosisadoilta aina nykypäivään saakka. Museossa on näytillä koulunkäyntiin ja tervanpolttoon liittyvää esineistöä, kuparisepän sekä suutarin työkaluja ja erikoisuutena Sotkamon vanhan pappilan piispan kamarista tuotu vessanpönttö. Pitäjänmakasiini on harvinainen yksilö, sillä sen sisätilat ovat säilyneet viljalaareineen alkuperäisessä kunnossa.
Gillette (täsmennyssivu)

Gillette tarkoittaa seuraavia asioita:
Muriel Bowser

Muriel Elizabeth Bowser (s. 2. elokuuta 1972 Washington (DC), Yhdysvallat) on yhdysvaltalainen poliitikko, joka on toiminut Columbian liittopiirin pormestarina vuodesta 2015 lähtien. Hän on demokraattisen puoleen jäsen.
Tausta ja yksityiselämä.
Bowser on syntyperäinen washingtonilainen. Hänen vanhempansa olivat Joe ja Joan Bowser. Isä toimi kiinteistönhoitajana pääkaupungin julkisissa kouluissa ja äiti sairaanhoitajana. North Michigan Parkin alueella asuvaan perheeseen kuului viisi lasta, joista Muriel on nuorin. Isä Joe oli aktiivinen paikallispolitiikassa, mikä herätti Murielin oman kiinnostuksen politiikkaan jo nuorena.
Uskonnolliselta vakaumukseltaan Bowser on katolilainen. Vuonna 2018 Bowser kertoi, että hän on adoptoinut tyttären, jolle hän antoi nimen Miranda.
Poliittinen ura.
Bowserin poliittinen ura alkoi vuonna 2004, kun hänet valittiin naapuruston neuvoa-antavaan komiteaan (). Hän uusi paikkansa vuonna 2006 ilman vastaehdokasta. Samana vuonna 4. kaupunginosaa Washingtonin kaupunginvaltuustossa edustanut Adrian Fenty valittiin Columbian liittopiirin pormestariksi. Bowserista, joka johti Fentyn vaalikampanjaa, povattiin uutta 4. kaupunginosan edustajaa. Kun paikan täyttämiseen järjestettiin erillisvaalit, Bowser voitti saatuaan 40,4 % äänistä. Hän uusi paikkansa vuosina 2008 ja 2012.
Pormestarina.
Maaliskuussa 2013 Bowser ilmoitti lähtevänsä mukaan pormerstarikisaan sanoen, että korruptio on merkittävä ongelma kaupungissa. Republikaanit eivät asettaneet vastaehdokasta hänelle, ja Bowser voitti saatuaan 54,5 % äänistä. Bowser vannoi virkavalansa 2. tammikuuta 2015. Noustuaan pääkaupungin pormestariksi Bowser oli historian nuorin virassa aloittanut henkilö. Toisen virkakauden hän aloitti tammikuussa 2019.
Vuoden 2022 vaaleissa Bowser voitti jälleen vaalit saatuaan 76 % ja jatkoi kolmannelle kaudelleen. Tämän myötä Bowserista tuli Yhdysvaltain historian ensimmäinen afroamerikkalainen nainen, joka on valittu kolmesti jonkin kaupungin pormestariksi.
Poliittisia kantoja.
Bowser kannattaa Washingtonin muuttamista osavaltioksi.
Jääpallon Elitserien-kausi 2018–2019

Ruotsin jääpallon Elitserien pelattiin kaudella 2018-2019 neljäntoista joukkueen kaksinkertaisena sarjana. Kuusi parasta joukkuetta selviytyivät suoraan pudotuspelien neljännesvälieriin, sijoille 7-10 karsivat pääsystä neljännesvälieriin ja sijoille 12-13 sijoittuneet joukkueet joutuivat karsimaan sarjapaikastaan. 
Sarjaan olivat nousseet Frillesås ensikertalaisena ja Falu BS kahdeksan vuoden jälkeen edellisen esiintymisen päättyessä pääsarjassa keväällä 2010. Falunilaiset tekivät keväällä 2013 konkurssin, mutta seura on noussut uusiuduttuaan viidessä vuodessa pääsarjaan.
Tällä kaudella Elitserienissä pelasi 17 suomalaispelaajaa, joiden lisäksi päävalmentajana toimii kaksi suomalaisvalmentajaa. IFK Vänersborgin päävalmentajana toimii Ari Holopainen ja IK Siriuksen päävalmentajana toimi Esa Määttä.
Sarjataulukko.
Kahdeksan parasta pudotuspeleihin, sarjan viimeinen eli IK Tellus putosi Allsvenskaniin ja Åby/Tjureda IF nousi Allsvenskanin voittajana Tellusin tilalle Elitserieniin. Toiseksi ja kolmanneksi viimeinen eli Falu BS ja Frillesås joutuivat karsintasarjaan Allsvenskanin toiseksi ja kolmanneksi parhaan kanssa.
Pudotuspelit.
Loppuottelu.
Uppsalan Studenternas Idrottsplanilla jälleen pelatussa loppuottelussa pelasivat Villa Lidköping ja moninkertainen loppuottelujoukkue Västerås BK. Ottelu eteni aina ensimmäisen jakson 36. minuutille tasatahtiin. Sen jälkeen Villa siirtyi ensimmäisen puoliajan lopussa 5-2 johtoon, vaikka Västerås yritti jakson lopulla johtoon kovalla painostuksella. Toisella puoliajalla Villa lisäsi johtoa vielä kahdella maalilla, ennen kuin Västerås teki kaksi tasoittavaa maalia. Villa viimeisteli vielä loppunumerot 8-4 vielä yhdellä maalillaan. Näin Villa saavutti ensimmäisen mestaruutensa viidennessä loppuottelussaan.
Runkosarjan parhaat maalintekijät.
Pistepörssin kärkinimet olivat Sandvikens AIK:n Christoffer Edlund 68 pisteellä (61+7), Villa Lidköpingin Joakim Andersson 66 pisteellä (50+16), Hammarby IF:n Christoffer Fagerström 53 pisteella (44+9), Villa Lidköpingin Johan Löfstedt 50 pisteellä (22+28), Villa Lidköpingin David Karlsson 46 pisteellä (41+5) ja Hammarby IF:n Jesper Jonsson 41 pisteellä (26+20) sekä Sandvikens AIK:n Daniel Mossberg 42 pisteellä (15+27). Paras syöttäjä oli IFK Vänersborgin Robin Öhrlund 30 syötöllä.
Karsinnat.
Karsinnat pelattiin yhdessä neljän joukkueen lohkossa. Karsinnoissa pelasivat Elitserienin toiseksi ja kolmanneksi viimeinen eli Falu BS ja Frillesås BK sekä Allsvenskanin toinen ja kolmas eli Nässjö IF ja AIK Bandy. Kaksi parasta pelaa seuraavalla kaudella 2019-2020 Elitserienissä.
Frillesås BK säilytti Elitserien-paikkansa. AIK Bandy nousi Elitserieniin. Falu BS putosi yhden Eliteserien-kauden jälkeen Allsvenskaniin.
Tervajärven talomuseo

Tervajärven talomuseo on museo Sotkamossa Sumsan kylässä. Tervajärven taloa voidaan pitää vanhana, sillä Heikkisen suku on asuttanut sitä 1600-luvulta lähtien. Talon rakennukset sijoittuvat niin, että ne muodostavat suljetun pihapiirin. Museon päärakennus on vuodelta 1866, mutta näyttely kuvaa talon arkea 1950-luvun alussa. Museoalueen vanhimpia rakennuksia ovat kaksi pientä aittaa (liha- ja vilja-aitat), jotka rakennettiin todennäköisesti 1700-luvulla. 
Tie Tervajärven talolle valmistui vuonna 1958. Tämä tarkoitti sitä, että tiettömän taipaleen taakse uudet vaikutteet saapuivat tavallista hitaammin. Tervajärven maalaistalossa elettiin muutoin aktiivisesti, sillä siellä luettiin aktiivisesti lehtiä, kuunneltiin radiota ja harrastettiin musiikkia.
Jagdish Singh

Jagdish Singh (; s. 1. heinäkuuta 1991) on intialainen maastohiihtäjä.
Singh sijoittui Val di Fiemmen MM-kilpailuissa 2013 vapaan hiihtotyylin 15 kilometrillä 143:nneksi. Vuoden 2018 talviolympialaisissa hän hiihti vapaan hiihtotyylin 15 kilometrillä 103:nneksi.
Bahadur Prasad

Bahadur Prasad Singh (s. 1. syyskuuta 1965) on uransa lopettanut intialainen keskimatkojen juoksija. Hän pitää nimissään 5 000 metrin juoksun Intian ennätystä, jonka hän juoksi Englannin Birminghamissa 27. kesäkuuta 1992. 23. joulukuuta 1995 hän juoksi Chennaissa Etelä-Aasian kisojen 1 500 metrillä ajan 3.38,00, joka myös on Intian ennätys.
Prasad Singh edusti maataan olympialaisissa 1992 Barcelonassa ja 1996 Atlantassa. Barcelonassa hän osallistui 5 000 metrille, mutta ei päässyt jatkoon alkueristä. Atlantassa hän osallistui 1 500 metrin juoksuun ja jäi alkuerässään kahdeksanneksi karsiutuen näin jatkosta.
Jansher Khan

Jansher Khan () (s. 15. kesäkuuta 1969 Peshawar, Pakistan) on pakistanilainen entinen squashin ykköspelaaja maailmassa. Uransa aikana hän voitti lajin maailmanmestaruutena pidetyn World Open turnauksen ennätykselliset kahdeksan kertaa vuosien 1987–1996 välillä. Lisäksi hän voitti British Openin kuudesti, Hong Kong Openin kahdeksan kertaa, World Super Seriesin neljästi ja Pakistan Openin kuudesti. Khanin vetäytyminen kentiltä kauden 2001 päätteeksi päätti myös Pakistanin 50 vuotta kestäneen dominanssin squash-kentillä.
Aktiiviuransa jälkeen Khan toimi Pakistanin squash maajoukkueen päävalmentajana vuosina 2010-2011 ja vuosina 2010–2012 ja 2015–2018 Pakistanin squashliiton presidentin neuvonantajana.
Janser Khan ja aiempi pakistanilainen squash-mestari Jahangir Khan eivät ole sukua keskenään.
Gaurav Gill

Gaurav Gill (s. 2. joulukuuta 1981) on intialainen ralliautoilija. Hän kilpailee pääasiallisesti FIA:n Aasian-Tyynenmeren rallisarjassa (APRC). 
Ura.
Ennen ralliuraansa Gill kilpaili moottoripyörillä ja voitti Intian Motocross-mestaruuden vuonna 1999. Tämän jälkeen hän siirtyi nelipyöräisiin. Gill voitti ralliautoilun Intian mestaruuden neljästi vuosina 2007, 2009, 2011 ja 2014. Vuonna 2012 hän sijoittui Aasian-Tyynenmeren sarjassa toiseksi ja voitti mestaruuden ensimmäisenä intialaisena kuljettajana vuonna 2013. Hän uusi mestaruutensa vuosina 2016 ja 2017.
Aasian-Tyynenmeren rallisarjassa Gill on ajoi vuosina 2012–2017 Škoda Fabia S2000- ja R5 -ralliautoilla kunnes vaihtoi kaudelle 2018 Ford Fiesta R5:een. Intian kansallisen sarjan kisoissa hänen ajokkinaan on ollut intialainen Mahindra XUV, jolla ei ole kansainvälisiä luokituksia.
Takatalo

Takatalo on sukunimi, joka on muun muassa seuraavilla suomalaisilla henkilöillä:
Nadeem Iqbal

Nadeem Iqbal (s. 1983) on intialainen uransa päättänyt maastohiihtäjä.
Iqbal sijoittui Val di Fiemmen MM-kilpailuissa 2013 vapaan hiihtotyylin 15 kilometrillä 145:nneksi. Vuoden 2014 talviolympialaisissa hän hiihti perinteisen hiihtotyylin 15 kilometrillä 85:nneksi.
Federation of Free Traders

Federation of Free Traders (lyhyesti F.O.F.T) on Gremlin Graphicsin kehittämä ja julkaisema avaruussimulaatiopeli, joka on julkaistu vuonna Amigalle ja Atari ST:lle.
Pelistä ennakoitiin haastajaa "Elitelle" pitkään ennen julkaisua.
Pelaaminen.
Peli koostuu avaruuden tutkimisesta ja kaupankäynnistä kuten "Elite".
Vastaanotto.
The One -lehti antoi pelille arvosanaksi 89/100 arvostelussaan.
CU Amiga -lehti antoi pelille arvosanaksi 76/100 arvostelussaan.
Thatta

Thatta on kaupunki Pakistanin eteläosassa, Sindhin provinssissa. Se sijaitsee noin 100 kilometrin päässä Karachista. Vuonna 2017 siellä oli noin 55 000 asukasta.
Thatta on ollut kolmen dynastian pääkaupunki: Samma (1335-1520), Arghun (1520-1555) ja Tarkhan (1555-1665). Näiden dynastioiden ajalta on muistomerkkejä Maklin nekropolissa. Makli on Unescon maailmanperintökohde.
Kaupungin tärkeimpiä tuotteita ovat puuvillasta ja silkistä tehdyt vaatteet. Ympäröivällä alueella kasvatetaan sokeriruokoa ja kameleita.
Columbian liittopiirin pormestari

Columbian liittopiirin pormestarilla () on toimeenpanovalta Columbian liittopiirissä (Washington DC). Virka perustettiin vuonna 1973 säädetyn District of Columbia Home Rule Act -lain nojalla, jonka yhteydessä perustettiin myös Washingtonin 13-paikkainen kaupunginvaltuusto.
Nykyisenä pormestarina toimii Muriel Bowser, joka valittiin kolmannelle kaudelleen vuonna 2022.
Vuonna 2023 pormestarin vuosipalkka oli 250 000 dollaria.
Valinta ja valtaoikeudet.
Pormestari valitaan vaaleilla ja toimikausi on neljä vuotta. Virkakausien määrää ei ole rajoitettu ja vaalit järjestetään Yhdysvaltain välivaalien yhteydessä. Mikäli pormestari ei kykene hoitamaan thetäväänsä, sitä hoitaa kaupunginvaltuuston puheenjohtaja kunnes uusi pormestari on valittu.
Tullakseen valituksi, henkilön tulee täyttää seuraavat ehdot:
Pormestarilla on velvollisuus toimeenpanna liittopiirin lakeja, ja joko hyväksyä tai hylätä kaupunginvaltuuston hyväksymiä lakeja. Hänellä on myös vastuu julkisista palveluista, julkisista rakennuksista, poliisi- ja palolaitoksista, suurimmasta osasta liittopiirin virastoista, sekä julkisista oppilaitoksista. Pormestarin valtaa rajoittaa kuitenkin se, että Yhdysvaltain kongressi voi käyttää veto-oikeutta kaupungin lainsäädännössä.
Pormestarin toimisto valvoo liittopiirin 8,8 miljardin dollarin vuosibudjettia.
Päätepuskin

Päätepuskin on laite, joka ottaa vastaan junien ja muiden rautateiden kulkuneuvojen törmäysenergiaa ja ehkäisee liikkeen jatkumista raiteen loppupäästä eteenpäin.
Päätepuskimen mitoitus on riippuvainen osittain rautatien käyttämien kytkinten tyypistä kytkimen ollessa ensimmäinen osa, joka osuu päätepuskimeen törmäyksessä. Päätepuskin-käsite () on brittiläistä alkuperää, koska Ison-Britannian rautatiet käyttävät enimmäkseen puskuri- ja ruuvikytkimiä kulkuneuvojen välillä. 
Tyypit.
Päätepuskimesta on kehitetty useita erilaisia muunnelmia. Ne eroavat toisistaan riippuen kytkimen tyypistä ja käyttötarkoituksesta.
Jos päätepuskimen takana on ylimääräistä tilaa, siinä on yleensä karanneen junan pysäyttämiseen suunniteltua hiekkaa tai muuta painolastia. Yksi tällainen onnettomuus tapahtui, kun Lontoon metron Northern Linen juna meni päätepuskimen läpi Moorgaten asemalla vuonna 1975. 
Liike-energian imeminen.
Juna siirtää, pääosin massansa vuoksi, valtavan määrän liike-energiaa törmäyksessä päätepuskimeen. Jäykät päätepuskimet kestävät vain todella pienen nopeuden törmäykset (lähes paikallaan olevien junien törmäykset). Suorituskyvyn parantamiseksi tarvitaan tapa hävittää tämä energia kokoonpuristumalla tai kitkalla. Rawie-yhtiö kehitti monia liike-energiaa imeviä päätepuskimia Frankfurt am Mainin vuoden 1902 päätepuskinonnettomuuden seurauksena. Ramsomes &amp; Rapier kehitti samankaltaisia hydraulisia päätepuskimia Yhdistyneessä kuningaskunnassa. 
Dowty-hidastimet.
Kun halutaan hidastaa tai pysäyttää liikkuva juna ilman kiinteää päätepuskinta, voidaan käyttää Dowty-hidastimia. Ne puristuvat ylöspäin pyöriä vasten ja voidaan kytkeä pois valinnaisesti tarpeen vaatiessa. 
Pyöränpysäytin.
Pyöränpysäytintä eli vaununpysäytintä käytetään pysäyttämään pieni määrä kevyitä vaunuja varastointiraiteilla tai yksittäisten vaunujen kiilaamiseksi matalilla tasoilla.
Tiera Skovbye

Tiera Skovbye (s. 6. toukokuuta 1995 Vancouver, Brittiläinen Kolumbia) on kanadalainen näyttelijä. Hänet tunnetaan ehkä parhaiten televisiossa Polly Cooperina "Riverdale" ja Robinina/Margotina "Olipa kerran" sarjoissa.
Skovbyen ensimmäinen merkittävä rooli oli 10-vuotiaana Janena draama-sarjassa "Painkiller Jane" vuonna 2007. Skovbye on esiintynyt myös useissa televisioelokuvissa. Vuoden 2017 alussa hän aloitti Polly Cooperina CW- teini-draama-sarjassa "Riverdale". Skovbye näytteli myös Zelenan ja Robin Hoodin tyttärenä Robinina "Olipa kerran" sarjan seitsemännellä kaudella.
Vuonna 2018 Skovbye näytteli kauhu–mysteerielokuvassa "Summer of 84".
Yksityiselämä.
Skovbye syntyi Vancouverissa, Brittiläisessä Kolumbiassa. Hänellä on pikkusisko Ali, joka on ammatiltaan myös näyttelijä.
14. elokuuta 2017 Skovbye ilmoitti kihlauksestaan Jameson Parkerin kanssa.
Suomen Saunatonttu

Suomen Saunatonttu (Saunaelf from Finland) eli Santtu-tonttu tai Santtutonttu (Zander the Elf) on suomalaisen kuvittaja-kirjailija Pia-Maria Pohton luoma satuhahmo. Tämän saunatontun ensiesiintyminen tapahtui vuonna 2017 julkaistussa kirjassa "Santtu-tontun matka Suomen sydämessä" - Lastenkirja Keski-Suomesta. Santtu on tomera tomminkainen, joka lähtee lapsuudenkodistaan, keskisuomalaisesta Tonttumetsästä, etsimään itselleen uutta kotia. 
Matkalla se tapaa lapsia ja aikuisia ja osuu erilaisiin kohteisiin (Saunamaakunta, Juonolan tila, Etelä-Konneveden kansallispuisto, Lomakeskus Revontuli, Kylpylähotelli Peurunka, sirkuspelle Pelle-Akusti, Jyväskylä, Houseboat, Hotelli Verso, Riihilinna Ski Lodge, HimosLomat) kunnes päätyy Jämsän Saunakylään. Saunakylän Virpiön saunassa Löylyn henki opettaa Santulle savusaunan lämmityksen salat ja niinpä tästä kehkeytyy koko Suomen oma saunatonttu. 
Santtutontusta kertova kirja oli osa Suomen satavuotisjuhlavuoden ohjelmaa ja palkittiin Valtioneuvoston kanslian Suomi 100 -kunniakirjalla. Kirja toteutettiin yhteistyössä osallistujatahojen kanssa. Kirjan kuvitus koostuu pastellimaalauksista sekä tussipiirroksista. Seuraavassa kirjassa Santtutonttu paljastaa ikivanhan saunataian salaisuuden. Koko perheen kirjan suunniteltu julkaisuajankohta on kesä 2020.
Santtutonttu esiintyy myös lapsille suunnatussa ohjelmapalvelussa "Santtutontun satuseikkailu" yhdessä Sädekeijun ja Pelle-Akustin kanssa. Santtutontun matkailupelin demoversio rakentuu kesästä 2019 alkaen. Suomen Saunatonttu on Sauna From Finland ry:n jäsen.
Sapalahden kansakoulu

Sapalahden kansakoulu oli Angelniemellä vuosina 1884–1961 toiminut kansakoulu. Koulu sijaitsi Angelniemen Sapalahden kylässä.
Angelniemellä päätettiin kansakoulun rakentamisesta mantereen puolelle pitäjän suurimpaan kylään Kokkilaan vuonna 1883. Sapalahden kartanon omistaja vastusti hanketta ja kieltäytyi osallistumasta koulun rakennuskustannuksiin. Sen sijaan hän ilmoitti rakennuttavansa oman koulun saaren puolella asuville lapsille. Sapalahden koulu avasi ovensa 1884. 
Sapalahden koulu oli tarkoitus lahjoittaa kunnalle vuonna 1902, mutta koulun tontin lohkominen kartanon maista ei onnistunut kylän puutteellisen maanmittauksen vuoksi, joten asian annettiin olla toistaiseksi. Lopulta koulu lahjoitettiin kunnalle vuonna 1920. Koulu muutti uuteen rakennukseen vuonna 1924. Saaren puoleiset koulut olivat jo pitkään vähäisen oppilasmäärän vuoksi toimineet supistettuina ja vuonna 1957 saaren puolen toinen koulu Peksalasta lakkautettiin ja sen oppilaat alkoivat kulkea Sapalahteen. Sapalahden koulu lakkautettiin 1961 ja saaren puolen oppilaat alkoivat kulkea kouluun mantereen puolelle.
De Gamlas Hem (Tampere)

De Gamlas Hem on Tampereella Kaakinmaan eteläosassa sijaitseva kaksikerroksinen jugendtyylinen vuonna 1905 valmistunut entinen vanhainkotirakennus, jossa nykyisin toimii Pirkanmaan musiikkiopisto. Rakennuksen suunnitteli arkkitehti Birger Federley. Rakennus sijaitsee tontilla, jota rajaavat Kurilankatu, Papinkatu, Eteläpuisto ja Koulukatu.
Talon rakennutti Tampereen ruotsinkielisten perustama De Gamlas Hem -yhdistys vanhainkodiksi iäkkäille ruotsinkielisille naisille. Kaksikerroksinen rapattu tiilirakennus valmistui kesällä 1905, ja talossa oli tilat 23 asukkaalle. Talon henkilökunta, johon kuului johtajatar, talonmies, keittäjä, sisäkkö ja piika, asui myös rakennuksessa. Federley suunnitteli rakennukseen myös kiinteää sisustusta ja irtokalusteita. Taloa ympäröi muotopuutarha, joka on myöhemmin osaksi villiytynyt. 
Talo toimi vanhainkotina vuoteen 1983 saakka, jolloin valmistui vanhainkotia hallinnoivan säätiön rakennuttama uudisrakennus Kyttälään Rongankatu 9:ään. Uudessa talossa jokaisella asukkaalla on oma pieni asunto ja asukkaiksi pääsevät myös miehet ja pariskunnat. De Gamlas Hem -vanhainkodin toiminta jatkuu edelleen uusissa tiloissa.
Tampereen kaupunki osti 1982 vanhan De Gamlas Hem -rakennuksen tontteineen, ja tilat peruskorjattiin arkkitehti Harry W. Schreckin suunnitelmien mukaan Pirkanmaan musiikkiopiston käyttöön. Musiikkiopisto on toiminut siellä vuodesta 1984 alkaen. Valtakunnallisesti merkittävä, omaleimainen talo on suojeltu rakennustaiteellisin, kulttuurihistoriallisin ja maisemallisin perustein. 
De Gamlas Hem -nimisiä ruotsinkielisille tarkoitettuja vanhainkoteja rakennettiin myös Ouluun (1906), Kristiinankaupunkiin (1915) ja Poriin (1922). Nämä rakennukset olivat yksikerroksisia puurakennuksia.
Palotie

Palotie on sukunimi, joka on muun muassa seuraavilla suomalaisilla henkilöillä:
Tennesseen kuvernööri

Tennesseen kuvernööri () on Tennesseen päämies. Hän on ainoa virkamies osavaltionhallinnossa, jonka kansa valitsee suoraan.
50. ja nykyinen kuvernööri on republikaaninen Bill Lee, joka vannoi virkavalansa 19. tammikuuta 2019.